b"\n_START_ARTICLE_\nEurojet EJ200\n_START_SECTION_\nHist\xc3\xb2ria\n_START_PARAGRAPH_\nL'anglesa Rolls-Royce va comen\xc3\xa7ar amb el programa del ministeri de defensa XG-40, el 1982. Aquest programa estava dividit en tres fases: una primera fase d'aplec de tecnologia, anys 1982-88, seguida de desenvolupament del motor, anys 1984-89, i proves d'aquest, anys 1989-1995._NEWLINE_Aix\xc3\xb2 va comportar desenvolupar un nou compressor fan, noves cambres de combusti\xc3\xb3, una nova turbina i una nova cambra de post-combusti\xc3\xb3, amb la incorporaci\xc3\xb3 de nous materials i nous processos de fabricaci\xc3\xb3. Tot aix\xc3\xb2 per aconseguir una major capacitat d'empenta i menys peces a fabricar que en motors anteriors, i el 1986 es va constituir el consorci Eurojet, format per la mateixa Rolls-Royce (Regne Unit), Avio (It\xc3\xa0lia), MTU Aero Engines (Alemanya) i Ind\xc3\xbastria de Turbo Propulsores (Espanya). El resultat va ser un motor molt similar, en dimensions, al Tornado RB199 de Rolls-Royce, per\xc3\xb2 amb menys peces (1800 en comptes de les 2845 del RB199) i gaireb\xc3\xa9 un 50% m\xc3\xa9s d'empenta._NEWLINE_El motor va entrar en proves el desembre de 1986 i complet\xc3\xa0 4.000 cicles d'unes 200 hores cadascun de funcionament a ple r\xc3\xa8gim, i conclogu\xc3\xa9 el programa com estava previst el juny de 1995. Les majors difer\xc3\xa8ncies s\xc3\xb3n la mida molt m\xc3\xa9s grossa dels \xc3\xa0leps de la turbina i els perfils m\xc3\xa9s adaptats als vols transs\xc3\xb2nics i supers\xc3\xb2nics._NEWLINE_El primers 14 motors amb denominaci\xc3\xb3 EJ200 -01A es van entregar el 1991 i es van destinar a proves a l'Accelerated Simulated Mission Endurance Testing (Simulador Accelerat de Proves de Duraci\xc3\xb3), per verificar el disseny del motor i la fiabilitat. A m\xc3\xa9s, l'EJ200 ha completat m\xc3\xa9s de 650 vols reals en les diferents aeronaus de desenvolupament des del nivell del mar fins als 15.000 m i de 135 km/h a velocitats de M 2.0. El primer a rebre el certificat de vol va ser el DA3 itali\xc3\xa0 l'any 1995 amb el seu primer vol el juny d'aquell any. El juny de 1999, Eurojet va obtenir l'autoritzaci\xc3\xb3 de vol per al motor est\xc3\xa0ndard de la producci\xc3\xb3 final amb el llan\xc3\xa7ament de la producci\xc3\xb3.\n_START_SECTION_\nConstrucci\xc3\xb3\n_START_PARAGRAPH_\nEl motor es basa en un sistema avan\xc3\xa7at de disseny modular. Utilitzant tres etapes de ventilador de baixa pressi\xc3\xb3, cinc etapes de compressor d'alta pressi\xc3\xb3, amb un disseny especial que evita les guies d'\xc3\xa0leps, disminueix el pes i facilita el manteniment. Aix\xc3\xb2 proporciona en la primera etapa una relaci\xc3\xb3 de compressi\xc3\xb3 de 4,6:1 i en la segona 6,2:1 (que vol dir en el primer cas, que 4,6 litres d'aire es converteixen en 1 litre). La cambra de combusti\xc3\xb3 tamb\xc3\xa9 \xc3\xa9s de nova factura, de tipus anell, amb un sistema d'injectors de combustible, que redueix al m\xc3\xadnim l'emissi\xc3\xb3 de fums, i est\xc3\xa0 equipada de protecci\xc3\xb3 de temperatura i facilitats de manteniment._NEWLINE_El factor clau per determinar l'efici\xc3\xa8ncia d'un motor de reacci\xc3\xb3 i el treball assolible \xc3\xa9s la difer\xc3\xa8ncia de temperatura i pressi\xc3\xb3 assolides entre l'entrada i la sortida del motor de combusti\xc3\xb3. I en el cas que ens ocupa, les temperatures assolides en la cambra de combusti\xc3\xb3 s\xc3\xb3n de m\xc3\xa9s de 1.800\xc2\xa0K i la relaci\xc3\xb3 de compressi\xc3\xb3 \xc3\xa9s de 25:1, aix\xc3\xb2 provoca que la turbina d'alta pressi\xc3\xb3 (impulsora dels altres mecanismes del motor), necessiti un refredament especial que no pot ser d'aire, ja que aquest refredament disminueix el rendiment de la combusti\xc3\xb3. I per tant, els \xc3\xa0leps tenen un recobriment Thermal Barrier Coating (Recobriment de Barrera Termal) aplicat amb plasma de dues capes de material cer\xc3\xa0mic a base de niquel-crom-itri. Aix\xc3\xb2 augmenta la temperatura de funcionament, encara que requereix inspeccions peri\xc3\xb2diques per assegurar-ne el funcionament, per m\xc3\xa9s facilitats \xc3\xa9s igual a la turbina de baixa pressi\xc3\xb3. Tamb\xc3\xa9 el post-cremador amb sistema d'injectors independents i anell de cremadors s\xc3\xb3n de construcci\xc3\xb3 modular._NEWLINE_En resum, resulta un motor de gran empenta ja en turbopropulsor, ja que arriba a 60 KN (Kilo Newton, 6.123 kg) en aquesta modalitat, i si actua la postcombusti\xc3\xb3 arriba a 90 KN (10.200 kg) encara que amb aquesta configuraci\xc3\xb3 es redueix la seva vida \xc3\xbatil. Tot aix\xc3\xb2 amb un pes total de 1.037 kg."